CELEX: 52014PC0664
Language: mt
Date: 2014-10-29
Title: Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tas-Seychelles mad-WTO

|
			
		
		
		52014PC0664
		
			Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tas-Seychelles mad-WTO /* COM/2014/0664 final - 2014/0307 (NLE) */
			
				
		
		
			
			   	MEMORANDUM TA’ SPJEGAZZJONI
I. INTRODUZZJONI
Il-Membri tal-Organizzazzjoni Dinjija
tal-Kummerċ (WTO) u s-Seychelles laħqu l-istadju konklussiv ta'
ftehim dwar it-termini għall-adeżjoni tas-Seychelles
mal-organizzazzjoni. Dan wasal wara 19-il sena ta’ negozjati, li bdew meta
s-Seychelles ressaq l-applikazzjoni tiegħu biex jingħaqad mad-WTO
fl-1995. It-talba tas-Seychelles għall-adeżjoni ġiet
eżaminata waqt li kienu kkunsidrati l-elementi kumplessivi
tar-relazzjonijiet kummerċjali bilaterali mas-Seychelles fil-kuntest
tas-Sħubija UE-AKP u l-impenn tas-Seychelles li jfittex li jikseb
il-liberalizzazzjoni tal-kummerċ u Ftehim Ekonomiku u ta’ Sħubija
sħiħ. Deċiżjoni tal-Kunsill li tapprova t-termini tal-adeżjoni
tas-Seychelles hija meħtieġa mit-TFUE qabel ma l-UE tkun tista’
tappoġġa formalment dik l-approvazzjoni fid-WTO.
Taqsira tat-termini tal-adeżjoni tinsab
hawn taħt.
II TAQSIRA TAT-TERMINI TAL-ADEŻJONI
TAS-SEYCHELLES MAD-WTO SKONT IS-SETTUR
Skeda tal-impenji
Prodotti (b’mod ġenerali)
Ir-rata ta’ tariffa medja finali (FBR)
fl-iskeda tal-adeżjoni tas-Seychelles hija ta’ 16,1 %.
L-FBR medja għall-prodotti
tal-agrikoltura ta' 26,8 % hija ogħla mill-10,5 % osservata
għall-prodotti industrijali. 
Is-Seychelles se jimplimenta l-FBRs mid-data
tal-adeżjoni.
Dawn il-livelli medji għat-tariffi huma
raġonevoli meta jitqies id-daqs żgħir u l-vulnerabbiltà
tal-ekonomija tas-Seychelles. Fl-imgħoddi l-prassi tal-UE kienet li dawn
il-livelli ta’ tariffi jiġu aċċettati bħala raġonevoli
għal ekonomiji ta’ daqs komparabbli.
Prodotti Industrijali 
–              
L-FBR medju għal prodotti mhux agrikoli huwa
ta' 10,5 %.
–              
L-ogħla medji ta' madwar 25 % huma
osservati fis-setturi tas-sajd, tal-għamara u tax-xedd ir-riġlejn.
–              
Is-Seychelles jikkonċedi trattament ta’
eżenzjoni mid-dazju għal prodotti farmaċewtiċi,
tagħmir mediku, u Prodotti tat-Teknoloġija tal-Informazzjoni (ITA),
billi jorbot ir-rati medji finali għal dawn il-prodotti fil-livell ta’
0 %.
–              
Il-livelli massimi tat-tariffi huma ta' 200 %
għal tajers retreaded/regrooved u għal ħwejjeġ użati. 
Prodotti agrikoli 
–              
L-FBR medja għall-prodotti agrikoli hija ta'
26,8 %.
–              
Il-livelli massimi tat-tariffi huma ta' 250 %
għal birra u wiski fi fliexken tal-plastik, u ta' 200 % fuq
it-tabakk.
Servizzi 
Is-Seychelles se jidħol
għall-impenji ta' aċċess għas-suq u ta' trattament
nazzjonali f'firxa wiesgħa ta' setturi tas-servizzi, inklużi
s-servizzi professjonali, tal-kompjuter u ta' negozju ieħor, is-servizzi
tal-komunikazzjoni, servizzi tal-kostruzzjoni, servizzi tad-distribuzzjoni,
servizzi edukattivi, servizzi ambjentali, servizzi finanzjarji
(tal-assigurazzjoni u bankarji), servizzi tas-saħħa u soċjali,
servizzi tat-turiżmu u dawk tat-trasport (servizzi ta' trasport marittimu
u ferrovjarju u servizzi awżiljarji).
Impenji tal-protokoll
Fl-aħħar stadju multilaterali
tal-proċess ta’ adeżjoni, il-Membri tad-WTO fittxew kollettivament li
jiżguraw il-kompatibilità bażika tal-liġijiet u
l-istituzzjonijiet kummerċjali tas-Seychelles mar-regoli u l-ftehimiet
tad-WTO u stipulawhom fil-Protokoll ta’ Adeżjoni u r-Rapport tal-Grupp ta’
Ħidma. F’dan l-isfond, is-Seychelles ħa fuqu l-impenji tar-Rapport
tal-Grupp ta' Ħidma u rrinunzja għal kwalunkwe perjodi
tranżizzjonali, ħlief fir-rigward tal-Ftehim tad-WTO dwar l-Ostakoli
Tekniċi għall-Kummerċ, li se jkun implimentat bis-sħiħ
biss minn Diċembru 2015. 
F’dan ir-rigward, is-Seychelles fost
l-oħrajn obbliga ruħu li jneħħi d-dazji u l-imposti
l-oħra kollha u li jorbot lil dawn tal-aħħar għal 0 %
fil-mument tal-adeżjoni u wkoll li jissostitwixxi l-projbizzjoni attwali
ta’ importazzjoni applikabbli għal xi prodotti relatati mal-SPS (ġlud
ta’ barra u ġlud tal-fer u pjanti tal-palm), vetturi użati, vetturi
li jinstaqu mix-xellug, karozzeriji u ħwejjeġ tal-kamuflaġ,
b’sistema ta’ awtorizzazzjoni.
III. RAKKOMANDAZZJONI
Bil-preżentazzjoni tat-termini
tal-Adeżjoni ta-Seychelles fid-WTO għall-approvazzjoni mill-Kunsill,
il-Kummissjoni tikkunsidra li dawn it-termini jirrappreżentaw pakkett
ibbilanċjat u ambizzjuż ta’ impenji fir-rigward tal-ftuħ
tas-suq, li se jkollhom benefiċċji sostanzjali għas-Seychelles u
bl-istess mod għas-sħab kummerċjali tiegħu tad-WTO.
2014/0307 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li se
tieħu l-Unjoni Ewropea fil-Kunsill Ġenerali tal-Organizzazzjoni
Dinjija tal-Kummerċ dwar l-adeżjoni tas-Seychelles mad-WTO
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 91,
100(2) u l-ewwel subparagrafu tal-Artikolu 207(4) flimkien
mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Fil-31 ta’ Mejju 1995
il-Gvern tar-Repubblika tas-Seychelles applika għall-adeżjoni
mal-Ftehim ta’ Marrakesh li jistabbilixxi l-Organizzazzjoni Dinjija
tal-Kummerċ (WTO), b’konformità mal-Artikolu XII ta’ dan il-Ftehim.
(2)       Grupp ta’ Ħidma dwar
l-adeżjoni tar-Repubblika tas-Seychelles ġie stabbilit fil-11 ta’
Lulju 1995 sabiex jintlaħaq ftehim dwar it-termini ta’ adeżjoni
aċċettabbli għar-Repubblika tas-Seychelles u l-Membri kollha
tad-WTO.
(3)       Il-Kummissjoni, f’isem
l-Unjoni, innegozjat għadd komprensiv ta’ impenji għall-ftuħ
tas-suq min-naħa tar-Repubblika tas-Seychelles li jissodisfaw it-talbiet
tal-Unjoni, waqt li jikkunsidraw ir-relazzjonijiet kummerċjali bilaterali
mas-Seychelles fil-kuntest tas-sħubija UE -AKP u l-impenn tas-Seychelles
li jfittex li jikseb il-liberalizzazzjoni tal-kummerċ u Ftehim Ekonomiku u
ta’ Sħubija sħiħ.
(4)       Issa dawn l-impenji huma
inkorporati fil-Protokoll ta’ Adeżjoni tar-Repubblika tas-Seychelles
mad-WTO.
(5)       L-adeżjoni mad-WTO hija
mistennija tagħmel kontribut pożittiv u dejjiemi għall-proċess
ta’ riforma ekonomika u għall-iżvilupp sostenibbli fir-Repubblika
tas-Seychelles.
(6)       Il-Protokoll ta’
Adeżjoni għandu għalhekk jiġi approvat.
(7)       L-Artikolu XII
tal-Ftehim li jistabbilixxi d-WTO jistipula li għandu jintlaħaq
ftehim dwar it-termini tal-adeżjoni bejn il-Membru li qed jissieħeb u
d-WTO, u li l-Konferenza Ministerjali tad-WTO tapprova t-termini
tal-adeżjoni min-naħa tad-WTO. L-Artikolu IV.2 tal-Ftehim li
jistabbilixxi d-WTO jipprovdi li matul l-intervalli bejn il-laqgħat
tal-Konferenza Ministerjali, il-funzjonijiet tagħha jitmexxew mill-Kunsill
Ġenerali.
(8)       Għalhekk,
jeħtieġ li tiġi stabbilita l-pożizzjoni li għandha
tieħu l-Unjoni fi ħdan il-Kunsill Ġenerali tad-WTO dwar
l-adeżjoni tar-Repubblika tas-Seychelles fid-WTO,
ADOTTA DIN ID-DEĊIŻJONI: 
Artikolu 1
Il-pożizzjoni li trid tittieħed
mill-Unjoni Ewropea fi ħdan il-Kunsill Ġenerali tal-Organizzazzjoni
Dinjija tal-Kummerċ dwar l-adeżjoni tar-Repubblika tas-Seychelles
mad-WTO, hija li tapprova l-adeżjoni.
Artikolu 2
Din id-Deċiżjoni tidħol
fis-seħħ dakinhar tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President